▪ MENG IN MET OORLOG EN DIE POLITIEK: “Regoor Asië en in ander plekke”, sê die tydskrif Asiaweek, “maak magshonger leiers hulle skuldig aan skaamtelose manipulasie van mense se godsdiensgevoel om hulle eie belange te bevorder.” Gevolglik waarsku die tydskrif: “Dit lyk of die wêreld op die punt staan om waansinnig te raak.” ’n Vooraanstaande godsdiensleier in die Verenigde State het gesê: “Die terroriste moet eers doodgemaak word voordat die bloedvergieting tot ’n einde sal kom.” Sy oplossing? “Skiet hulle almal dood in die naam van die Here.” In teenstelling hiermee sê die Bybel: “As iemand die bewering maak: ‘Ek het God lief’, en tog sy broer haat, is hy ’n leuenaar” (1 Johannes 4:20). Jesus het selfs gesê: “Hou aan om julle vyande lief te hê” (Matteus 5:44). Aan hoeveel godsdienste kan jy dink waarvan die lidmate aan oorlog deelneem?
Stel jou die toneel voor. ’n Hoer sit op die rug van ’n vreeswekkende dier. Die dier het sewe koppe en tien horings (Openbaring 17:1-4). Wie word deur die hoer afgebeeld? Sy oefen invloed uit op “die konings van die aarde”. Sy is geklee in purper, gebruik reukwerk en is skatryk. Verder word “al die nasies mislei” deur haar spiritistiese gebruike (Openbaring 17:18; 18:12, 13, 23). Die Bybel help ons om te sien dat hierdie hoer ’n wêreldwye godsdiensorganisasie is. Sy stel nie net een godsdiens voor nie, maar alle godsdienste wat slegte vrugte voortbring.
As jy meer inligting wil hê oor die Bybelse boodskap wat Jehovah se Getuies verkondig, kan jy gerus met hulle in aanraking kom by die adres hieronder.
Vir ’n breedvoerige bespreking van hierdie onderwerp, sien die boek Openbaring—Sy groot klimaks is ophande!, uitgegee deur Jehovah se Getuies.